**Republika Hrvatska**

**Koprivničko – Križevačka županija**

**OSNOVNA ŠKOLA „ĐURO ESTER“**

**KOPRIVNICA**

**OIB: 41521296406**

KLASA: 400-01/24-01/3

URBROJ: 2137-31-24-01-2

Koprivnica, 17.07.2024.godine

**OBRAZLOŽENJE PRIJEDLOGA POLUGODIŠNJEG IZVRŠENJA FINANCIJSKOG PLANA OSNOVNE ŠKOLE „ĐURO ESTER“ KOPRIVNICA**

1. **SAŽETAK DJELOKRUGA RADA USTANOVE**

Osnovna škola Đuro Ester“ ima predmet poslovanja – djelatnosti:

* osnovno školovanje djece i mladeži
* osnovno školovanje za učenike s navršenih 15 godina
* osnovno školovanje za darovitu djecu i za djecu s teškoćama u razvoju prema posebno propisanim nastavnim planovima i programima
* organizacija aktivnosti djece i mladeži u sklopu različitih udruga te učeničkih klubova i društava

Nastava je organizirana u jutarnjoj smjeni, u petodnevnom radnom tjednu, sa slobodnim subotama. Poslijepodnevni sati koriste se za održavanje sjednica stručnih, razrednih i učiteljskih vijeća. Nastava, redovna, izborna, dodatna i dopunska izvodi se prema nastavnim planovima i programima, koje je donijelo Ministarstvo znanosti i obrazovanja i operativnom Godišnjem izvedbenom odgojno obrazovanom planu i programu rada.

Osnivač: Grad Koprivnica

Osnivački akt: Odluka Gradskog vijeća Grada Koprivnice

**Zakonske i druge podloge na kojima na kojima se zasnivaju programi:**

* Zakon o odgoju i obrazovanju u osnovnoj i srednjoj školi (NN broj 87/08, 86/09., 92/10., 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23),
* Zakon o ustanovama (NN 76/93., 29/97., 47/99. i 35/08, 127/19, 151/22),
* Zakon o proračunu (NN broj 144/21),
* registrirani djelokrug rada ustanove.
* Upute za izradu Prijedloga financijskog plana za razdoblje 2024.-2026. Grada Koprivnice od 12. listopada 2023. KLASA: 400-01/23-02/0001, URBROJ:2137-0-05/2-23-9
* Godišnji izvedbeni odgojno, obrazovni plan i program rada za školsku godinu 2023./2024.
* Školski kurikulum OŠ „Đuro Ester“, nastavne i izvannastavne aktivnosti za školsku godinu 2023./2024.

**Usklađeni ciljevi, strategija i programi s dokumentima dugoročnog razvoja**

Ciljevi, strategija i programi s dokumentima dugoročnog razvoja nalaze se u Državnom pedagoškom standardu, Nacionalnom kurikulumu i Nastavnom planu i programu škole.

OŠ „Đuro Ester“ donosi godišnji operativni plan i školski kurikulum, prema planu koje je donijelo Ministarstvo znanosti i obrazovanja. Budući da se navedeni planovi donose za školsku, a ne fiskalnu godinu, moguća su odstupanja od financijskih planova ukoliko dođe do pomaka nekih aktivnosti iz jednog polugodišta u drugo. Strateške planove donosi Ministarstvo i Grad Koprivnica.

1. **IZVRŠENJE FINANCIJSKOG PLANA OSNOVNE ŠKOLE „ĐURO ESTER“ KOPRIVNICA ZA RAZDOBLJE 01.01.-30.06.2024.**

U općem i posebnom dijelu Polugodišnjeg izvješća o izvršenju Financijskog plana OŠ „Đuro Ester“ Koprivnica za 2024. godinu iskazani su podaci o planiranim prihodima/primicima i rashodima/izdacima te podaci o njihovoj realizaciji.

Sukladno članku 17. Pravilnika o polugodišnjem i godišnjem izvještaju o izvršenju proračuna i financijskog plana u nastavku Obrazloženje polugodišnjeg izvještaja o izvršenju financijskog plana sastoji se od obrazloženja općeg dijela i viškova i manjkova iz prethodne godine.

**2.1. OPĆI DIO**

**2.1.1. Prihodi**

**Pomoći iz inozemstva i od subjekata unutar općeg proračuna 63** u prvih šest mjeseci 2024. godine realizirano je 44% planiranih prihoda. Radi se o slijedećim prihodima:

- Pomoćiproračunskim korisnicima iz proračuna koji im nije nadležan 6361 – prihodi za financiranje plaća i drugih materijalnih prava na teret državnog proračuna, prihod za financiranje prehrane učenika, prihod županije za organizaciju županijskih natjecanja, prihod iz državnog proračuna za financiranje terenske nastave učenika u Jasenovac, prihod za organizaciju Dana škole, prihod za organizaciju županijskih stručnih vijeća i prihod za financiranje nabave menstrualnih potrepština za učenice. Ostvareno je 39% više prihoda nego u istom razdoblju 2023. godine zbog rasta osnovice i koeficijenata za obračun plaća te isplate uskrsnice koje u 2023. godini nije bilo.

- Tekući prijenosi između proračunskih korisnika istog proračuna 6391 – prihodi za financiranje 13% prihvatljivih troškova iz projekta Odjek VI (pomoćnici u nastavi) i Sheme voća i povrća. Ostvareno je 13% manje prihoda nego u prvih šest mjeseci 2023. godine zbog manjeg broja zaposlenih pomoćnika u nastavi

- Tekući prijenosi između proračunskih korisnika istog proračuna temeljem prijenosa EU sredstava – radi se o prihodima za financiranje 72% prihvatljivih troškova iz projekta Odjek VI, a također su manji za 28% u odnosu na isto razdoblje prošle godine zbog manjeg broja zaposlenih pomoćnika u nastavi (osam pomoćnika u 2023. godini i 5 pomoćnika u 2024. godini).

**Prihodi od upravnih i administrativnih pristojbi, pristojbi po posebnim propisima i naknada 65** realizirani su 36%. To su prihodi po osnovi uplata roditelja za produženi boravak, osiguranje učenika, školske majice, izleti, te refundacija troškova električne energije za dvoranu (prihodi za posebne namjene 6526). U prvom polugodištu realizirani su prihodi od produženog boravka i refundacija režijskih troškova za dvoranu. U drugom polugodištu očekuje se veća realizacija jer se na početku školske godine sklapa novi ugovor za osiguranje učenika, nabavljaju se majice, testovi koje financiraju roditelji, a isto tako s novom školskom godinom očekuje se više učenika u produženom boravku što će povećati prihode. Povećanje realizacije u odnosu na isto razdoblje 2023. godine za 41% rezultat je gotovo udvostručenog broja učenika u produženom boravku.

**Prihodi od prodaje proizvoda i robe te pruženih usluga, prihodi od donacija 66** realizirani su 11% u odnosu na plan. Realizacija se odnosi na prihod od prodaje robe i usluga 6614, koji je ostvaren od prodaje starog papira. Realizacija je za 8% veća u 2024. godini.

**Prihodi iz nadležnog proračuna 67** realizirani su 37%. Decentraliziranim sredstvima i sredstvima nadležnog proračuna financiraju se redovni rashodi koji proizlaze iz rada škole, dio plaće učiteljica produženog boravka, 15% prihvatljivih i sve iznad prihvatljivih troškova projekta Odjek VI i Odjek VII koji kreće s novom školskom godinom te radovi i nabava nefinancijske imovine. U pola godine realizirano je manje od pola planiranih prihoda se realizacija prihoda za financiranje prve faze obnove sanitarnih čvorova očekuje u drugoj polovici godine, a isto tako se očekuju veći prihodi za financiranje projekta Odjek VII jer se od rujna očekuje zapošljavanje četiri pomoćnika u nastavi više nego u projektu Odjek VI.

- Prihodi iz nadležnog proračuna za financiranje rashoda poslovanja realizirani su 1% više nego u istom razdoblju 2023. godine što je pokazatelj konstante u redovnom poslovanju škole.

- Prihodi iz nadležnog proračuna za financiranje rashoda za nabavu nefinancijske imovine nisu imali realizaciju u prvoj polovici 2023. godine dok se u istom razdoblju 2024. godine odnose na prihode za pokriće metodološkog manjka iz 2023. godine (plaćanje računa za kuhinjski kotao) te prihode za financiranje nabave školske lektire.

**2.1.2 Rashodi**

Od planiranih 1.531.243,00 eura **rashoda za zaposlene** **31** , realizirano je 44 % rashoda što daje iznos za 37% veći u odnosu na realizirane rashode za zaposlene u istom razdoblju 2023. godine. Realizacija je veća u odnosu na 2023. godinu rasta osnovice za obračun plaće te stupanja na snagu nove Uredbe o koeficijentima kojom su uvećani koeficijenti svih zaposlenika škole. Uredba je na snazi od 1. ožujka 2024. godine tako da se u drugoj polovici godine očekuju veći rashodi od onih koji su ostvareni u prvih šest mjeseci. Spomenuto povećanje utjecalo je na visinu rashoda za plaće za redovan rad (3111), plaće za prekovremeni rad (3113) te plaće za posebne uvjete rada (3114) kao i doprinosa za obvezno zdravstveno osiguranje (3132). Plaće za prekovremeni rad veće su i zbog mobilnosti učitelja u sklopu realizacije projekta Erasmus +. Osim toga u ožujku 2024. godine isplaćena je uskrsnica što je uvećalo ostale rashode za zaposlene (3121) u odnosu na isto razdoblje 2023. godine.

**Materijalni rashodi 32** u prvih šest mjeseci 2024. godine realizirani su 45% u odnosu na planirane što pokazuje realno planirane rashode. Nešto veći rashodi očekuju se u drugoj polovici godine zbog obnove sanitarnih čvorova. Materijalne rashode čine:

- Službena putovanja 3211 – bilježe pad za 5% u odnosu na prvu polovicu 2023. godine zbog manjih rashoda za smještaj i dnevnice za višednevna stručna usavršavanja zaposlenika u 2024. godini.

- Naknade za prijevoz, za rad na terenu i odvojeni život 3212 bilježe porast u prvoj polovici 2024. godine u odnosu na isto razdoblje 2023. godine jer su naknade za prijevoz povećane zbog rasta cijene goriva.

- Stručno usavršavanje zaposlenika 3213 bilježi porast za 5% u 2024. godini. Radi se o kotizacijama za seminare za stručno usavršavanje zaposlenika, a u 2024. godini više se ulaže u stručno usavršavanje psihologinje zbog što kvalitetnijeg pristupa i rada s učenicima.

-Ostale naknade troškova zaposlenima 3214 su rashodi za loko vožnju koja se isplaćuje djelatnicima za sudjelovanje na stručnim skupovima udaljenim do 30 km. U prvih šest mjeseci 2023. godine ovih rashoda nije bilo.

- Uredski materijal i ostali materijalni rashodi 3221 bilježe posrat za 8% u odnosu na isto razdoblje prošle godine. Na veće rashode utjecala je veća nabava stručne literature u 2024. godini, ali i porast cijena materijala i sredstava za čišćenje te uredskog i higijenskog materijala.

- Materijal i sirovine 3222 bilježe porast za 39% u prvoj polovici 2024. godine. Radi se o rashodima za namirnice za školsku kuhinju. U 2024. godini više je učenika u produženom boravku što povećava rashode za namirnice za pripremu obroka. Također su veći rashodi za namirnice za redovnu prehranu učenika budući da su ugovorene cijene namirnica veće nego su bile u istom razdoblju 2023. godine. Do lipnja 2023. godine nisu bila utrošena sva osigurana sredstva za prehranu učenika dok su se u 2024. godini jelovnici prilagodili raspoloživim sredstvima te su učenicima osigurani još kvalitetniji obroci.

- Energija 3223 bilježi smanjenje za 6% u odnosu na prvih 6 mjeseci 2023. godine. Radi se o rashodima za električnu energiju i plina koji uvelike ovise o vremenskim uvjetima. Osim toga u 2023. godini računi za električnu energiju za područnu školu, koja je prestala s radom u 2022. godini te je prenamijenjena u vrtić, ispostavljani su na školu koja je tražila refundaciju troškova od vrtića sve dok se nije završio proces prebacivanja obračunskih mjernih mjesta.

- Materijal i dijelovi za tekuće i investicijsko održavanje bilježi porast za 16% u odnosu na isto razdoblje prošle godine. Radi se o rashodima za materijal potreban domaru za redovno održavanje škole.

- Sitni inventar i auto gume 3225 bilježe pad za 70% u odnosu na razdoblje siječanj-lipanj 2023. godine. U prvih šest mjeseci 2024. godine nabavljen je tepison za potrebe produženog boravka, ljestve i stroj za uvezivanje, dok su u istom razdoblju 2023. nabavljeni službeni mobilni uređaji, tepison za produženi boravak te barkod čitač za knjižnicu.

- Službena, radna i zaštitna odjeća i obuća 3227 su rashodi za nabavu radne odjeće i obuće za kuharice, spremačice i domara. U 2023. godini nabave radne odjeće i obuće nije bilo.

- Usluge telefona, pošte i prijevoza 3231 bilježe pad u 2024. godini za 21% zbog smanjenja troškova prijevoza učenika.

- Usluge tekućeg i investicijskog održavanja 3232 niže su u prvoj polovici 2024. u odnosu na isto razdoblje 2023. godine i to za 33%, a razlika je u tome što su neki redovni servisi, koji su napravljeni u prvoj polovici 2023. godine, u 2024. godini planirani nakon lipnja.

- Usluge promidžbe i informiranja 3233 u 2023. godini nisu imali realizaciju dok se u 2024. odnose na objavu natječaja za izbor ravnatelja.

- Komunalne usluge 3234 bilježe porast u prvih šest mjeseci 2024. godini u odnosu na prošlu godinu za 16%, a razlika je rezultat u potrošnji vode i broju odvoza otpada.

- Zakupnine i najamnine 3235 su rashodi za najam fotokopirnih uređaja u oba razdoblja.

- Zdravstvene i veterinarske usluge 3236 bilježe porast za 13% u prvom polugodištu 2024. godine u odnosu na isto razdoblje 2023. godine, a razliku čine više obavljenih sistematskih pregleda u 2024. godini.

- Intelektualne i osobne usluge 3237 obuhvaćaju rashode za isplatu naknada za povjerenstvo na županijskim natjecanjima te za usluge pravnog savjetovanja. U 2023. godini škola je bila domaćin županijskih natjecanja u biologiji i stolnom tenisu, dok je u 2024. godini organizirano samo natjecanje u biologiji što je u konačnici rezultiralo i manjim rashodima za isplatu naknada članovima povjerenstva.

- Računalne usluge 3238 bilježe porast za 83% u 2024. godini zbog troškova uvođenja novog izvještaja o transparentnom trošenju sredstava.

- Ostale usluge 3239 su u oba razdoblja rashodi za izradu fotografija, tiskarske usluge i usluge uvezivanja.

- Premije osiguranja 3292 su premije osiguranja imovine i bilježe pad u 2024. godini za 7% sukladno sklopljenim policama osiguranja.

- Reprezentacija 3293 bilježi pad za 38% u prvoj polovici 2024. godine u odnosu na isto razdoblje prošle godine zbog manjih troškova ugošćavanja umirovljenika na Danu škole.

- Članarine i norme 3294 veće su u prvih šest mjeseci 2024. godine zbog članarine učeničke zadruge koja u 2023. godini nije bila evidentirana u prvih šest mjeseci.

-Pristojbe i norme 3295 su rashodi za naknadu zbog nezapošljavanja osoba s invaliditetom koja je u 2024. godini povećana zbog povećanja osnovice za izračun naknade.

-Troškovi sudskih postupaka 3296 u 2023. godini su troškovi koji proizlaze iz tužbi zaposlenika. Zadnje isplate po tužbama izvršene su u 2023. godini tako da u 2024. nema realizacije.

- Ostali nespomenuti rashodi poslovanja 3299 bilježe značajan porast u prvih šest mjeseci 2024. godine u odnosu na isto razdoblje 2023. godine. Do povećanja je došlo jer je škola ušla u novi projekt Erasmus + te se rashodi odnose na individualne potpore za realizaciju mobilnosti u sklopu projekta.

**Rashodi za nabavu proizvedene dugotrajne imovine 42** realizirani su 10% a nabavljeni su interaktivni ekran i knjige za školsku knjižnicu dok će se ostatak nabava (nabava razglasa, lektirne građe i udžbenika) realizirati u drugoj polovici godine. U prvih šest mjeseci 2023. godine realizacija je bila veća za 86% zbog nabave kuhinjske opreme.

**2.1.3. Raspoloživa sredstva iz prethodnih godina**

Iz 2023. godine prenesen je manjak prihoda i primitaka u iznosu 17.591,64 eura koji se sastoji od:

|  |  |  |
| --- | --- | --- |
| Red. Br. | opis | iznos |
| 1. | Višak prihoda EU - Erasmus + | 16.947,32 |
| 2. | Višak vlastitih prihoda (prodaja starog papira i ŠZ Đurđica) | 1.517,76 |
| 3. | Višak prihoda - donacija | 1.464,98 |
| 4. | Višak prihoda iz nenadležnog proračuna | 4.826,51 |
| 5. | Manjak – nacionalno sufinanciranje (pomoćnici u nastavi) | -421,20 |
| 6. | Manjak prihoda iz nadležni proračun | -13.672,31 |
| 7. | Manjak prihoda EU - Pomoćnik u nastavi – projekt Odjek VI | -2.332,92 |
| 8. | Manjak prihoda - decentralizacija | -12.375,60 |
| 9. | Manjak prihoda iz nenadležnog proračuna | -8.445,53 |
| 10. | Manjak prihoda za posebne namjene (popravak tableta, produženi boravak, režije za dvoranu) | -5.100,65 |

Preneseni manjak iz 2022. godine manji je od manjka iz 2023. godine zbog manjka prihoda iz nenadležnog proračuna za financiranje prehrane učenika koji je nastao zato što su sredstva za prehranu učenika u prosincu uplaćena u siječnju. Također je na kraju 2023. godine veći manjak prihoda za posebne namjene zbog manjka prihoda za produženi boravak nastalog zbog uplata naknada za prosinac 2023. u siječnju 2024. Višak prihoda također je veći na kraju 2023. godine zbog sredstava iz projekta Erasmus + u koji je škola ušla krajem 2023. godine kada su i uplaćena sredstva za mobilnosti koje su realizirane u 2024. godini.

Izradila: Ravnateljica:

Voditeljica računovodstva mr. Sanja Prelogović

Mirjana Kolarek, dipl. oec.